  Майя Бывальцева Таяз арын куарусёнэ Кун Кенеше депутатъёсты но Удмуртилы тӧроез быръёнъёсын открепительной удостоверениос но дырызлэсь вазь куара сётон уз луэ. Со сярысь ивортэ элькун парламентлэн пресс-службаез. Быръёнъёс сярысь элькун катрадлыке со пумысен тупатонъёсты эскеризы туннэ, 30-тӥ куартолэзе, кунэз лэсьтонъя но интыысь аскивалтонъя ялан ужась ӧрилэн кенешоназ. Та тупатонъёс федерал катрадлыкъя пыртӥсько но Кун Кенешлэн матысь сессияз, 6-тӥ инвожое, эскеремын луозы. Депутатъёслы катӵектосэз соку ик кык лыдӟемен кутыны дэмлазы. Куарусёнэ быръёнъёсын калык куара сётыны быгатоз отын, кытын со вакытэ луоз (элькунлэн интывылаз). Со понна быръёнъёсъя ӧрие куриськон азьвыл ик сётыны кулэ. Каткылдытӥсь вазиськон дырез юнматэ: быръён нуналозь 45 нунал кылиз на ке, но тужгес берзэ — куара сётон нуналлэсь азьвыл кӧснуналэ 14 часозь. Озьы ик быръёнъёсъя ӧриын мукет интыын куара сётӥсьёслэсь лыдметсэс кылдытозы. Озьы списокъя кандидатъёс понна кура сётыны луоз, одӥг мандатъем округъя мынӥсьёс понна уз луы, — валэктӥзы улосвыл парламентлэн пресс-службаяз. 2017-тӥ арын куарусёнэ куара сётонъя огъя нуналэ Удмуртиын Кун кенеше депутатъёсты но элькунлы тӧроез быръёнъёс ортчозы. Тегъёс: Ижкар быръёнъёс Удмуртия КунКенеш  